## Miguel Barrachina exigix al Govern d’Espanya que defenga l’agricultura valenciana en la negociació de la nova PAC

*** El conseller considera que l’executiu central “ha d’atendre les necessitats dels valencians i deixar de marginar-los, com ha ocorregut amb l’exclusió en el repartiment del contingent separatista o amb les retallades en el transvasament Tajo-Segura”
* El titular d’Agricultura denuncia que la nova PAC exclou els agricultors jubilats de rebre ajudes, tot i que continuen treballant les seues terres per a evitar el seu abandó, la qual cosa afecta de manera especialment greu la Comunitat Valenciana**

El conseller d’Agricultura, Aigua, Ramaderia i Pesca, Miguel Barrachina, ha reiterat el compromís del Govern Valencià amb el sector primari i ha manifestat el seu rebuig a qualsevol intent de reduir el suport als agricultors, ramaders i pescadors de la Comunitat Valenciana.

A més, ha exigit al Govern d’Espanya que “defenga l’agricultura valenciana en la negociació de la nova PAC, perquè la proposta inicial és insatisfactòria per als interessos del sector agrari de la Comunitat Valenciana”.

“El Govern d’Espanya no pot seguir en silenci mentres es planteja una PAC amb menys recursos i més incertesa. Ha de reclamar més fons per als nostres agricultors i ramaders, que ja suporten una burocràcia excessiva, condicions climàtiques adverses i una competència deslleial en els mercats”.

En este sentit, ha reiterat que “l’executiu central ha d’atendre les necessitats dels valencians i deixar de marginar-los, com ha fet amb el contingent que beneficia forces separatistes, o en aplicar retallades injustificades al transvasament Tajo-Segura, negant-nos l’aigua que ens correspon”.

Barrachina ha mostrat especial preocupació per la mesura inclosa en la proposta de la nova PAC que impediria als agricultors jubilats, que continuen cultivant les seues terres, continuar rebent les ajudes agràries. “Esta mesura resulta especialment lesiva per a la Comunitat Valenciana, a on l’edat mitjana dels nostres agricultors supera els 65 anys i, per tant, és l’autonomia amb el sector més envellit d’Espanya i possiblement d’Europa”.

En esta línia, el conseller ha explicat que els jubilats del sector agrari que continuen treballant les seues terres fins i tot després del seu retir, “contribuïxen activament a la producció agrícola i eviten així l’abandó de parcel·les que, d’altra manera, quedarien improductives. Esta dedicació no solament reflectix el seu profund vincle amb la terra, sinó que també representa una valuosa aportació a la sostenibilitat del medi rural”.

“Urgix que es tinga en compte esta realitat demogràfica per a garantir que els qui han dedicat la seua vida al camp puguen mantindre el suport necessari per a continuar contribuint al desenrotllament rural i al sector agroalimentari, a més de frenar l’abandó de terres”, ha indicat el conseller.

Així, Barrachina ha mostrat també la seua oposició a la proposta d’integrar la política agrària comuna (PAC) en un fons únic, així com a la possible eliminació del segon pilar dedicat al desenrotllament rural, que considera “fonamental per a garantir l’equilibri territorial i la sostenibilitat del medi rural”.

“Des de la Comunitat Valenciana defenem una PAC forta, amb identitat pròpia i amb un pressupost específic i independent que protegisca els qui sostenen el camp europeu”, ha assenyalat el conseller, qui ha subratllat que “els agricultors i ramaders són el manteniment del medi rural i un pilar essencial de la nostra economia i territori”.

Així mateix, Barrachina ha recordat que el Consell treballa activament perquè la veu del sector agroalimentari valencià estiga present en totes les negociacions europees, “perquè no permetrem que es debiliten els instruments que garantixen la viabilitat del camp”.

“Resulta inacceptable que es plantege una retallada pressupostària d’esta magnitud per al sector primari”, ha assenyalat Barrachina.

Fecha: 18/07/2025